Samantha Smith

pisi|Samantha Smith Arteki pioneerilaagris (1983)
Samantha Reed Smith (29. juuni 1972 – 25. august 1985) oli ameerika koolitüdruk, kes sai üle maailma kuulsaks tänu kirjale, mille ta kirjutas äsja NLKP KK peasekretäriks saanud Juri Andropovile 1982. aasta novembris.

 Elulugu 
Samantha oli näinud ajakirja Time esikaanel pilti USA presidendist Ronald Reaganist ja uuest NSV Liidu juhist Andropovist, kes oli valitud aasta inimeseks. Selle ajakirja ühes artiklis oli öeldud, et Andropov on üsna ohtlik isiksus, kelle juhtimisel ähvardab NSV Liit USA julgeolekut rohkem kui kunagi varem. Samantha küsis oma emalt: kui kõik Andropovit kardavad, siis miks nad ei kirjuta talle ja ei küsi, kas ta kavatseb alustada sõda? Ema oli naerdes vastanud: aga sa kirjuta ise. Ja tüdruk kirjutaski.

 Samantha kiri 
Kümneaastase Samantha kirjas olid muu hulgas järgmised küsimused: "Kas te kavatsete hääletada sõja poolt või mitte? Kui te olete vastu, siis mida te kavatsete teha sõja ärahoidmiseks? Miks te tahate vallutada maailma või vähemalt meie maad?" Kirja lõpus oli lause: "Jumal on maailma loonud, et me kõik koos võiksime elada rahus ja mitte sõdida."

Samantha kiri avaldati ajalehes Pravda 1983. aasta alguses.Mathis Chazanov: "PRAVDA says it has letters from America", The Philadelphia Inquirer, 12. aprill 1983, lk E16 Samantha oli sellest teada saades õnnelik, aga ta polnud veel saanud oma kirjale vastust. Siis kirjutas ta NSV Liidu suursaadikule USA-s, küsides, kas Andropov kavatseb talle vastata. 26. aprillil 1983 saigi ta kirja Andropovilt."Yuri Andropov's Response" www.SamanthaSmith.Info (vaadatud 3. märts 2008)

 Andropovi vastus 
Andropov kirjutas muu hulgas: "Sinu küsimus tuumasõja kohta on kõige tähtsam nendest, mida võiks esitada iga mõtlev inimene. Meie Nõukogude Liidus püüame teha kõik, et ei oleks sõda meie riikide vahel, et ei oleks üldse sõdu maailmas. Nii Ameerikal kui ka meil on olemas tuumarelv – hirmus relv, mis võib hetkega tappa miljoneid inimesi. Aga me ei soovi, et see kunagi käiku lastakse. Just seepärast on NSV Liit kogu maailmale kuulutanud, et ei kasuta kunagi tuumarelva esimesena ühegi riigi vastu. Me tahame rahu endale ja kõigile planeedi rahvastele. Kutsun Sind meile külla, tule suvel, õpid tundma meie maad, kohtud oma eakaaslastega, viibid rahvusvahelises pioneerilaagris Artek ja veendud ise: NSV Liidus on kõik rahu ja rahvaste sõpruse poolt."

 Sõit NSV Liitu 
Samantha sõitis koos vanematega NSV Liitu 7. juulil 1983. Lennujaamas tervitas neid palju inimesi."Саманта Смит — американская школьница, растопившая лед холодной войны" RIA Novosti, 25. august 2010 Kahe nädala jooksul külastas perekond Smith Moskvat, Leningradi ja pioneerilaagrit Artek Krimmis. Kuigi raskelt haige Andropov Samathaga ei kohtunudki, rääkisid nad telefoni teel. Samantha iga sammu jälgisid kogu maailma massiteabevahendid. Oma raamatus "Reis Nõukogude Liitu" tegi Samantha kokkuvõtte: nad on samasugused nagu meie.

 Samantha hukkumine 
Samantha Smith hukkus lennuõnnetuses 25. augustil 1985. Isa ja tütar olid käinud Suurbritannias, kus tüdruk osales koos näitleja Robert Wagneriga telesarjas "Lime Street". Halva nähtavuse tõttu kukkus väike kahemootoriline lennuk Beechcraft 99 lennurajast 200 meetri kaugusel alla. Kõik kuus reisijat ja kaks pilooti hukkusid.

Kuulsa tütarlapse hukkumist seostasid paljud USA-s KGB, NSV Liidus aga CIA tegevusega. Lennukatastroofi põhjalik uurimine aga näitas, et kogu vastutus juhtunu eest lasus piloodil.

 Mälestuse jäädvustamine 
Pärast Samantha hukkumist on tema mälestust jäädvustatud nii USA-s kui ka NSV Liidus.

USA-s
Oktoobris 1985 asutas tüdruku ema Jane Smith Samantha Fondi (Samantha Smith FoundationФонд Саманты Смит), mis tegeles NSV Liidu koolilaste reiside korraldamisega USA-sse. Fond lõpetas tegevuse 1995. aastal.

Detsembris 1986 avati USA-s pidulikult Samantha mälestusmärk selle koha lähedal, kus lennuk alla kukkus. Sambal on tahvel tekstiga: "Samantha Reed Smith. June 29, 1972 – August 25, 1985. Maine's Young Ambassador of Good Will" ('Maine'i osariigi noor hea tahte saadik'). Ausamba loomiseks koguti riigis 25 000 dollarit."Правда" № 358, 24. detsember 1986, lk 4.

USA Maine'i osariigis tähistatakse juuni esimest esmaspäeva ametlikult Samantha Smithi mälestuspäevana.

Samantha nime kannavad kaks kooli USA-s: Sammamishis (Washingtoni osariik) ja Jamaicas (New Yorgi osariik).

2005. aastal tehti Samanthast dokumentaalfilm.

2008. aastal lavastas ameeriklane Greg Marshall näidendi "Samantha’s Stars" ("Samantha tähed"). Lavastuse videoversioon anti peagi välja DVD-l.

NSV Liidus ja Venemaal
5. detsembril 1985 anti NSV Liidus välja Samantha portreega postmark, mille tiraaž oli 2,6 miljonit.

Pioneerilaagris Artek avati 1986. aasta suvel Samantha Smithi allee koos graniitmonumendiga.

1986. aastal anti Samantha nimi ühele äsja avastatud asteroidile 3147 Samantha. Samantha nime kannab ka üks mäetipp Kaukaasias Gruusia ja Osseetia piiril."Soviets name mountain after Samantha Smith" Toronto Star, 6. oktoober 1986

1987. aastal loodi Моskvas Samantha Smithi nimeline Laste Diplomaatiakeskus, mis tegutseb siiani. Keskuses asub Samantha pronksbüst. 1991. aastal asutati selle keskuse egiidi all võõrkeelte kool SamanthaШкола иностранных языков "Саманта" 6–16-aastastele lastele.

Kirjanik Juri Jakovlev kirjutas raamatu "Samantha" ("Саманта"), mis ilmus Moskvas 1987. aastal.

Venemaal Nižni Novgorodis anti Samantha nimi ühele lastepargile.

Samantha järgi on nimetatud ka üks Jalta meresadama ekskursioonilaev, mis kurseerib Arteki lähedal, ja üks väike mootorlaev, mis sõidab Volgal Astrahani lähistel.Отдых в Астрахани и дельте Волги

Venemaal ja mitmes endises NSV Liidu liiduvabariigis on Samantha nimi pandud asulatele ja tänavatele.

 Viited 

 Välislingid 
 Samanthale pühendatud veebileht
 Tüdruk, kes lõhkus raudse eesriide
 Samantha kolm aastat
 Samanthast suvel 1983 Artekis
 Juri Jakovlevi raamat
 Samantha raamat
 Katkend telefilmist
 Jane Smithi intervjuu
 Pressiülevaade Artekist




Kategooria:Ameerika Ühendriikide inimesed
Kategooria:Lennuõnnetusel hukkunud
Kategooria:Sündinud 1972
Kategooria:Surnud 1985